
Oppfølging av eksterne fagevalueringer
Norges forskningsråd (NFR) har det siste tiåret gjennomført omfattende evalueringer av den faglige kvaliteten og forskningsutførelsen i det enkelte fagmiljø. Evalueringer har blitt et sentralt virkemiddel for å oppnå bedre kvalitet, både på forskning og undervisning. Også på 90-tallet ble det gjennomført evalueringer av enkeltfag. Universitetsstyret etterlyste den gangen mer informasjon om resultatene fra evalueringene og hvilke tiltak som ble satt i verk for å etterkomme de anbefalingene som ble gitt. Det ble derfor fremmet en sak for universitetsstyret i mars 1997 (sak S 40-97 Evalueringar av utdanning og forsking ved Universitetet i Tromsø). Følgende vedtak ble fattet:
1. Universitetsstyret tek orienteringa om dei nasjonale evalueringane til etterretning
2. Universitetsstyret skal vera orientert om alle evalueringstiltak. Framtidige evalueringsresultat skal leggjast fram for vedtaksorgana på institutt/fakultet og til sist for universitetsstyret. Universitetsdirektøren har ansvar for at alle einingane som evalueringa omhandlar får uttala seg før saka kjem fra for det øvste styret

3. Universitetsstyret oppmodar institutta/fakulteta til sjølve å initiera evalueringar av utvalde fagmiljø

4. Universitetsstyret ber om at det blir øremerkt midlar til disposisjon for styret slik at fakultet som presenterar planane sine for styret, kan få evalueringa finansiert utanom eige budsjett

Gjennom etableringen av ny styrings- og ledelsesstruktur samt fokus på strategiske styringssignaler i den årlige forskningsmeldinga, ser universitetsdirektøren behov for økt oppmerksomhet omkring fagevalueringene. 

Eksterne fagevalueringer blir initiert og gjennomføres i regi av NFR. I evalueringsrapportene påpekes styrker og svakheter ved miljøene. Evalueringene har vist at det finnes gode enkeltforskere/forskningsgrupper innenfor de fleste fag ved Universitetet i Tromsø, men fellestrekk er at miljøene er små og fragmenterte og med svak forskningsledelse. Det er et mål at flere forskningsmiljøer skal bli vurdert til very good/excellent, jfr Universitetet i nord, strategidokument fram til 2010. Den gode uttellingen med SFF/SFI ordningen for institusjonen viser at universitetet har mange gode fagmiljø med høy internasjonal kvalitet. Fremover må evalueringsresultatene tillegges vekt gjennom systematisk oppfølging og økonomisk og personalmessige prioriteringer. 

I forskningsmeldinga for 2005/2006 omhandles fagevalueringene i et eget kapittel, og evalueringene vil være tema i forskningsmeldingene i årene som kommer. Behovet for å etablere rutiner for oppfølging av evalueringene presiseres slik i styringssignalene i forskningsmeldinga:
I løpet av 2007 

· skal Sentraladministrasjonen oppdatere og implementere retningslinjer for oppfølging av eksterne fagevalueringer

· skal instituttene og fakultetene/NFH behandle evalueringsrapporter som kommer i 2007 i sine respektive styringsorgan. Prioriteringer og virkemidler skal gå klart fram av behandlinga
· skal evalueringsrapportene sammen med instituttenes/fakultetene/NFHs behandling av disse, rapporteres til universitetsdirektøren hver høst i forbindelse med utarbeidelsen av neste års forskningsmelding

Forslag til rutiner og retningslinjer for oppfølging av eksterne fagevalueringer

Universitetsdirektøren har tatt utgangspunkt i vedtaket i sak S 40-97 Evalueringar av utdanning og forsking ved Universitetet i Tromsø og har laget forslag til retningslinjer som samsvarer med den styrings- og ledelsesstrukturen som nå er gjeldende ved universitet. Forslag til retningslinjer er vedlagt (vedlegg 1). 
Forslag til  prosess etter at evalueringsrapporten fra NFR  er offentliggjort
1. Høringssvar til Norges forskningsråd (NFR) 
Universitetsdirektøren vil foreslå at instituttet og fakultetet som er evaluert, inviteres til å sende separate tilsvar på NFRs evalueringsrapport til universitetsdirektøren. På denne måten vil alle involverte miljøer få mulighet til å kommentere selve rapporten og prosessen underveis. Universitetsledelsen vil deretter utarbeide et endelig høringssvar til NFR på vegne av institusjonen.
     2.   Videre behandling i institutt-, fakultet-/høgskolestyre
Universitetsdirektøren vil foreslå at evalueringsrapporten behandles som egen sak i henholdsvis instituttstyre og fakultets-/høgskolestyre. Norges forskningsråd gir relativt kort svarfrist for institusjonene til å kommentere evalueringsrapporten. Det medfører at en behandling i instituttstyre og fakultet-/høgskolestyre trolig må skje på et senere tidspunkt enn under punkt 1 ovenfor. 
Påfølgende høst skal rapport fra behandlingen i institutt-, fakultet-/høgskolestyre oversendes universitetsdirektøren i forbindelse med rapportering til forskningsmeldinga. I denne rapporten skal det framgå hvordan anbefalingene fra evalueringspanelene planlegges fulgt opp. Det skal også skisseres hvordan forskningen kan innpasses i lokal forskningsstrategi, og hvilke muligheter som foreligger for samarbeid internt og eksternt. Det skal gjøres rede for behov for økonomisk/personalmessig støtte, eventuelt utover ordinær budsjettramme eller ved interne omprioriteringer.
Universitetsdirektøren vil foreslå at det rapporteres om resultater fra oppfølgingen på institutt/fakultetsnivå i tre påfølgende år etter at evalueringsrapporten er ferdigstilt fra NFRs side.
Innstilling til vedtak:
Universitetsstyret godkjenner retningslinjene for oppfølging av eksterne fagevalueringer slik de er presentert i denne saken.

